b'\n_START_ARTICLE_\nIstra\xc5\xbeiva\xc4\x8dki satelit\n_START_PARAGRAPH_\nIstra\xc5\xbeiva\xc4\x8dki satelit je umjetni satelit namijenjen znanstvenim istra\xc5\xbeivanjima bli\xc5\xbeeg i daljnjega Zemljina okru\xc5\xbeja, primjerice gornjih slojeva Zemljine atmosfere, njezina magnetskog polja, istra\xc5\xbeivanju drugih nebeskih tijela, svemirskoga prostora me\xc4\x91u njima, kozmi\xc4\x8dkoga zra\xc4\x8denja i drugog. Istra\xc5\xbeiva\xc4\x8dki sateliti se razlikuju prema vrsti istra\xc5\xbeivanja za koje su namijenjeni, a zbog toga i po konstrukciji, masi i znanstvenoj opremi. Staze (putanje) tih satelita tako\xc4\x91er su razli\xc4\x8dite, od onih udaljenih 150\xc2\xa0kilometara od Zemljine povr\xc5\xa1ine (nestabilne putanje na samom rubu gornjih slojeva atmosfere), pa sve do staza izme\xc4\x91u Zemlje i Sunca na oko 1,5\xc2\xa0milijarde\xc2\xa0kilometara od Zemljine povr\xc5\xa1ine.\n_START_SECTION_\nPovijest\n_START_PARAGRAPH_\nPrvi istra\xc5\xbeiva\xc4\x8dki satelit bio je Sputnik 3, lansiran 15. svibnja 1958. u tada\xc5\xa1njem SSSR-u. Taj je satelit u povodu Me\xc4\x91unarodne geofizi\xc4\x8dke godine proveo slo\xc5\xbeena mjerenja tlaka zraka i sastava gornjih slojeva atmosfere, Zemljina magnetskoga i elektrostati\xc4\x8dkoga polja, kozmi\xc4\x8dkoga zra\xc4\x8denja, broja udara mikrometeorita i drugog._NEWLINE_Istra\xc5\xbeiva\xc4\x8dki sateliti koriste se pojedina\xc4\x8dno, ali i u skupinama. Tako je na primjer 2001., u organizaciji Europske svemirske agencije, lansirana skupina od \xc4\x8detiriju satelita iz serije Cluster radi istra\xc5\xbeivanja me\xc4\x91udjelovanja (interakcije) Sun\xc4\x8deva zra\xc4\x8denja sa Zemljinim magnetskim poljem. Ti se sateliti oko Zemlje kre\xc4\x87u na udaljenosti izme\xc4\x91u 19\xc2\xa0000\xc2\xa0kilometara i 119\xc2\xa0000\xc2\xa0kilometara. Istra\xc5\xbeiva\xc4\x8dki sateliti GRACE (akronim od eng. Gravity Recovery and Climate Experiment) djeluju tako\xc4\x91er u skupini, a kao zajedni\xc4\x8dki projekt Njema\xc4\x8dke i SAD-a istra\xc5\xbeuju lokalne promjene (varijacije) u Zemljinu gravitacijskom polju. Taj par satelita, me\xc4\x91usobno udaljenih 220\xc2\xa0kilometara, leti u polarnoj stazi (putanji) na visini od 496\xc2\xa0kilometara. Istra\xc5\xbeivanje se provodi preciznim mjerenjem promjena njihova me\xc4\x91usobnoga polo\xc5\xbeaja (otkrivaju se \xc4\x8dak i promjene njihove udaljenosti od 10\xc2\xa0\xce\xbcm)._NEWLINE_Izmjereni se podatci na Zemlju naj\xc4\x8de\xc5\xa1\xc4\x87e \xc5\xa1alju telekomunikacijskim sustavima, ali mogu sti\xc4\x87i i posebnim modulom. Tako se, primjerice, na ameri\xc4\x8dkom istra\xc5\xbeiva\xc4\x8dkom satelitu Genesis, lansiranome 2001., uzorci \xc4\x8destica koje sti\xc5\xbeu sa Sunca (Sun\xc4\x8dev vjetar) prikupljaju kolektorima na\xc4\x8dinjenima od vrlo \xc4\x8distih silicijevih plo\xc4\x8dica. Bilo je predvi\xc4\x91eno je da se 2004. uzorci spuste na Zemlju modulom, koji \xc4\x87e, nakon ko\xc4\x8denja u atmosferi i otvaranja padobrana, u letu prihvatiti helikopteri._NEWLINE_Osim istra\xc5\xbeiva\xc4\x8dkih satelita isklju\xc4\x8divo znanstvene namjene, znanstvenoistra\xc5\xbeiva\xc4\x8dka oprema \xc4\x8desto se postavlja i na umjetne satelite s drugom osnovnom funkcijom, primjerice na satelite namijenjene daljinskim istra\xc5\xbeivanjima te na svemirske sonde koje istra\xc5\xbeuju prostor oko drugih planeta Sun\xc4\x8deva sustava.'